CELEX ID: 32011R0306
Publication Date: 2011-03-09

Document Text:
EUROOPA PARLAMENDI JA NÕUKOGU MÄÄRUS (EL) nr 306/2011,
9. märts 2011,
millega tunnistatakse kehtetuks nõukogu määrus (EÜ) nr 1964/2005 banaanide tariifimäärade kohta
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõiget 2,
võttes arvesse Euroopa Komisjoni ettepanekut,
pärast seadusandliku akti eelnõu edastamist liikmesriikide parlamentidele,
toimides seadusandliku tavamenetluse kohaselt (1)
ning arvestades järgmist:
(1)
Nõukogu määruses (EÜ) nr 1964/2005 (2) on sätestatud, et alates 1. jaanuarist 2006 on CN-koodi 0803 00 19 alla kuuluvate banaanide tariifimäär 176 eurot tonni kohta.
(2)
31. mail 2010. aastal allkirjastati Euroopa Liidu ning Brasiilia, Colombia, Costa Rica, Ecuadori, Guatemala, Hondurase, Mehhiko, Nicaragua, Panama, Peruu ja Venezuela vahel Genfi banaanikaubandusleping (3) (edaspidi „leping”), milles käsitletakse liidu kaubandusrežiimi struktuuri ja toimimist CN-koodi 0803 00 19 alla kuuluvate banaanide puhul.
(3)
Kooskõlas lepinguga vähendab liit banaanide suhtes kehtestatud tariifikvooti 176 eurolt tonni kohta järk-järgult 114 eurole tonni kohta. Esimese kärpega, mida kohaldati tagasiulatuvalt alates lepingu parafeerimise kuupäevast (15. detsember 2009), vähendati tariifikvooti 148 eurole tonni kohta. Järgnevaid kärpeid tehakse seitsme aasta jooksul üks kord aastas ning nende kohaldamise tähtaega võib Maailma Kaubandusorganisatsiooni (WTO) Doha vooru põllumajandusmenetlusi käsitleva lepingu viibimise korral edasi lükata kõige rohkem kahe aasta võrra. Lõplik tariifimäär 114 eurot tonni kohta hakkab kehtima hiljemalt 1. jaanuaril 2019. Tariifimäärade vähendamist kohaldatakse WTOs alates banaanide tariifimäärade ELi loendi sertifitseerimise hetkest.
(4)
Pärast lepingu ajutist kohaldamist alates selle allkirjastamise kuupäevast kiideti leping heaks nõukogu otsusega 2011/194/EL (4).
(5)
Võttes arvesse lepingu alusel kohaldatavaid uusi banaanide tariifimäärasid, on asjakohane tunnistada määrus (EÜ) nr 1964/2005 kehtetuks,
ON VASTU VÕTNUD KÄESOLEVA MÄÄRUSE:
Artikkel 1
Määrus (EÜ) nr 1964/2005 tunnistatakse kehtetuks.
Artikkel 2
Käesolev määrus jõustub lepingu jõustumise kuupäeval.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 9. märts 2011

EuroVoc Classification:
Level 1: 100147
100157
100161
100144
Level 2: 100253
100192
100177
100282
100193
100194
Level 3: 2519
5083
614
1115
3258
11
All Concepts: 1120
1309
161
2771
2957
4080
5083